钦定古今图书集成/历象汇编/岁功典/第089卷 > 贺江丞相冬启 文天祥
## 钦定古今图书集成/历象汇编/岁功典/第089卷 > 贺江丞相冬启 文天祥

春入重缇，欣听雷鼗之奏；台明上衮，具瞻井钺之辉。
谷我庞臣，裒时畴祉。恭惟某官，量包元气，心见先天。
冠汉殿之仙班，火城如昼；补舜裳之五色，宫线犹香。
卷舒昭文馆之春风，布濩祝融峰之晓露。茝兰出色，
芸荔含和。爱日迎长，开一气八荒之寿；瑞云促觐，领
五更三点之朝。某迹囿转钧，心驰献履。近依星轸，愧
直指之绣衣。遥赞云门。归硕肤之赤舄。薄言燕贺。永
矢螽鸣。